text: El Santíssim Sacrament de Cervera, festa patrimonial d'interès nacional - Món Rural
  El Santíssim Sacrament de Cervera, festa patrimonial d'interès nacional
  La celebració, que se celebra a principis de febrer, té el seu origen al 6 de febrer de 1540
  Cant de les Completes a Santa Maria de Cervera | Paeria de Cervera
  La Festa Major del Santíssim Sacrament de Cervera ja és festa patrimonial d'interès nacional. La celebració, que se celebra anualment del 5 al 7 de febrer, ha rebut la qualificació per part del Govern, que la inscriurà al Catàleg del Patrimoni Festiu de Catalunya. Segons ha explicat l'executiu, la festivitat remunta al 6 de febrer de 1540, quan de l'altar de Sant Nicolau de l'església de Santa Maria de Cervera va brollar una gota de sang i es va sentir un gran tro en el moment de partir un fragment de la Vera Creu. Anys després, l'any 1566, una noia de la Curullada va recobrar la veu exclamant 'Santíssim' tres vegades. Arran d'aquest fet, de Misteri, els habitants de Cervera van passar a anomenar la festa Santíssim Misteri. Des de 1547, quan es va instituir la noca festa oficialment, la celebració s'ha celebrat de forma ininterrompuda, a excepció d'alguns anys.
  La festa comença amb la novena en honor del Santíssim Misteri, del 27 de gener al 4 de febrer, en el qual cada dia de Novena, al final de la celebració litúrgica, té lloc el cant dels Goigs del Santíssim Misteri. El dia 5 al vespre té lloc la interpretació del tradicional res de les Completes, una obra singular dins la música litúrgica catalana del segle XIX. L'endemà se celebra l'Eucaristia concelebrada a l'església de Santa Maria de Cervera, amb la participació del Cor de les Completes, que al final de la celebració interpreta un breu fragment del tres de les Completes.
  El dia 6 també té lloc la processó amb la relíquia de la Vera Creu, veneració i cant dels goigs, amb sortida i arribada a l'església de Santa Maria. La relíquia és portada sota tàlem per les màximes autoritats eclesiàstiques presents. Posteriorment, a la capella dedicada al Santíssim Misteri, té lloc la veneració de relíquia i el cant dels goigs. L'últim dia de la festa, el 7 de febrer, es fa una missa en record dels difunts de la parròquia.